Journalist hos TV2 Nord, Per Harder Højbjerg, sendte for mange år siden en flabet klage til DR over en slidt t-shirt. Nu har han fået et svar, der fik ham til at grine højlydt.

Det vides ikke, hvor høj stakken med t-shirt-brok i DR er. Men noget har stukket en kæp i klagemaskineriet hos DR i denne historie. I hvert fald var tålmodighed en dyd, som Per Harder Højbjerg i den grad fik brug for, da han modtog en t-shirt op til OL i Barcelona 1992. Giveren var en ung Claus Borre. Det er fra før internettet slog igennem, så billederne af Per Harder Højbjerg i t-shirten er sparsomme. Der er dog ét, hvor den nuværende TV2 Nord-journalist sidder sammen med Carsten Werge, der dengang var fodboldkommentator på DR, mens Per var journaliststuderende og på fodboldtur i England. Per Harder Højbjergs bror er den daværende DR-journalist, Jens Harder Højbjerg. Det var også gennem ham, at Per mødte den legendariske boksekommentator og dengang unge Claus Borre i 1992 og glædeligt modtog OL-trøjen. Glæden forstummede. 16 år senere sendte Per Harder Højbjerg nemlig et brev til DR Byen med indledningen: "Jeg vil hermed gerne klage over kvaliteten af jeres markedsføringsprodukter.” ”Denne T-shirt modtog jeg af en ung, flink DR-medarbejder ved et pressemøde forud for OL i Barcelona. Medarbejderen hed Claus Borre – og han forsikrede mig om, at tekstilet var af særdeles god kvalitet. Den vedholdne klager og det velskrevne brev, der også indeholdt den brugte trøje, blev ikke ligefrem modtaget med kærlighed. - Det var en joke. Det er jo ikke normalt at have en t-shirt i 16 år, men der kom jo ikke noget svar! 'Nå, der nok en sur sekretær, som havde lagt den til siden,' tænkte jeg. - Da så svaret kom 14 år senere, var jeg færdig af grin, forklarer Per Harder Højbjerg i dag – 30 år efter. Trøje har forfulgt modtager Pers klage over XXL-trøjen bød også på trusler om ’Kontant.’ Men den var sendt og glemt. Tilsyneladende. For 18. oktober 2022 fik Per Harder Højbjerg svar fra en Jan Rosendal med posten. ”Mange tak for Deres brev (…) Jeg skal beklage, at det ikke har været muligt helt at overholde DR’s normale svartid på syv dage.” Et større detektivarbejde afslører, at Jan Rosendal i dag fortsat er på DR – i 1992 var han afsted til OL som reporter, mens han med egne ord i dag ”bruger det meste af sin tid på at indkøbe sportsrettigheder.” - Den t-shirt har fulgt mig i en række forskellige jobs i DR, fortæller Jan Rosendal i dag om, hvorfor hulen han besvarede klagen så mange år senere. - Da Per sendte det brev, blev den lasede t-shirt lagt på en reol, hvor den ikke ville blive glemt, og hvor jeg vidste, den ville ”genere” mig med jævne mellemrum. Så jeg vidste godt, det ville være et spørgsmål om tid – masser af tid – før jeg ville gøre noget ved brevet, griner han. Med svaret sendte han også, som ønsket, en t-shirt som erstatning. Men på grund af DRs sparsommelighed har det siden 1992 været et mål at holde igen med brugen af licensbetalte goder: ” (…) og når det sker, produceres der – i lyset af ønsket om at spænde livremmen – kun profiltøj op til størrelse M,” lød svaret i brevet. Claus Borre får påtale Erstatningen blev derfor en trøje fra et lavere rangerende italiensk fodboldhold, en XXL fra Serie B-klubben Como, ”der er kendt for sine hyppige konkurser og sjældne sejre, men altid gode tøjsmag.” - En god ven forærede mig så den fodbold-t-shirt – og fornærmede mig groft ved at forære mig den i størrelsen XXL! Der vidste jeg, at dét måtte være anledningen, siger Jan Rosendal. Den unge og ”lidt for flinke” reporter, Claus Borre, kan heller ikke vide sig sikker. ”Det vil blive påtalt,” understreger Jan Rosendal i brevet. ”Jeg skal også beklage kvaliteten af vores såkaldte markedsføringsprodukter. Hvis det lykkedes at finde producenten igen, vil vedkommende blive indrapporteret til Kontant, Generaldirektøren, Forbrugerombudsmanden og Nøragersmindebanden.” Så mysterium havde efter 30 år og en tyndslidt t-shirt undervejs nået sin ende. Men hvorfor i alverden ville Per Harder Højbjerg dog ulejlige sig med at skrive en så spydig og sarkastisk klage? - Det var bare ren gas. T-shirten var ikke af usædvanlig dårlig kvalitet - nærmest det modsatte. Den var bare slidt totalt tynd efter 16 års brug. Min storebror havde jo været på DR, så det kunne være, de ville tænke: "Hvad fanden er det for en idiot?" Overrasket blev han i hvert fald over det forsinkede svar: - Jans svar er høj, høj klasse, lyder det slutteligt fra TV2 Nords journalist i sin lettere løstsiddende Como-trøje. Og så ikke et ord mere om Claus Borre.